b'\n_START_ARTICLE_\nRiez\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Visoki Provansi ob re\xc4\x8dici Colostre in njenem pritoku Auvestre, 40 km ju\xc5\xbeno od Digne-les-Bainsa.\n_START_SECTION_\nAdministracija\n_START_PARAGRAPH_\nRiez je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Allemagne-en-Provence, Esparron-de-Verdon, Montagnac-Montpezat, Puimoisson, Quinson, Roumoules, Sainte-Croix-de-Verdon in Saint-Laurent-du-Verdon s 5.037 prebivalci._NEWLINE_Kanton je sestavni del okro\xc5\xbeja Digne-les-Bains.\n_START_SECTION_\nZgodovina\n_START_PARAGRAPH_\nRiez je bil v predrimskem obdobju sredi\xc5\xa1\xc4\x8de ligurskega plemena Reii, po katerem naj bi dobilo tudi ime, prvotno Alebaece Reiorum, kasneje Reii Appolinares, izhajajo\xc4\x8d od Apolonovega templja, od katerega so ohranjeni korintski stebri. Ime se je v 8. stoletju razvilo v Regium, v 11. stoletju poznano kot Regina._NEWLINE_Riez je sredi 5. stoletja postal sede\xc5\xbe \xc5\xa1kofije, ki se je ohranila vse do francoske revolucije. Ukinjena je bila 29. novembra 1801, njeno ozemlje pa je pripadlo \xc5\xa1kofiji Digne-les-Bains. Iz obdobja zgodnjega kr\xc5\xa1\xc4\x8danstva je ohranjena krstilnica, zgrajena nedale\xc4\x8d stran od zdravilnih voda, posve\xc4\x8denih Asklepiju; po slednjih je Riez slovel \xc5\xa1e v 19. stoletju. Prvotna katedrala je bila zgrajena na tleh ve\xc4\x8dje rimske zgradbe iz 1. do 2. stoletja, uni\xc4\x8dena ob koncu 15. stoletja. Sedanja manj\xc5\xa1a katedrala je posve\xc4\x8dena Marijinemu vnebovzetju.'